Oorlewende sê skip met 43 mense, duisende beeste het gesinkDie bemanningslid het sy arms in die lug geswaai om aandag te trek (Foto: AP) Japanse reddingswerkers was Donderdag op soek na ’n skip met 42 bemanningslede wat glo in gure weer langs die kus gesink het. Die skip het lewende hawe vervoer. ŉ Man wat Woensdag laataand uit die see gered is nadat ’n Japanse marine-toesigvliegtuig hom in ’n reddingsbaadjie in die water gewaar het, voer aan hy was ŉ bemanningslid en dat die skip gesink het. Hy het sy arms in die lug geswaai om die vliegtuig se aandag te trek. Yuichiro Higashi, woordvoerder van die Japannese kuswag se streekhoofkwartier, sê die Filippynse bemanningslid was ongedeerd. Hy het aan die reddingswerkers gesê die skip het omgeslaan voordat dit gesink het. Die skip het 5 800 beeste in die Oos-Chinese See vervoer toe dit vroeg Woensdag ’n noodoproep uitgestuur het. Daar kon egter nie dadelik vasgestel word wat fout was nie weens die stormagtige weer in die omgewing wat deur die tifoon Maysak veroorsaak is. Reddingswerkers probeer die oorlewende uit die water trek (Foto: AP) Die tifoon het sedertdien die gebied oorgesteek en die weer het tydens die soektog na die skip begin bedaar. Die skip se ander bemanningslede sluit in 38 Filippyne, twee van Nieu-Seeland en nog twee van Australië. Die skip word besit deur Gulf Navigation Holding in die Verenigde Arabiese Emirate. Die skip het middel Augustus die hawe van Napier in die noordooste van Nieu-Seeland verlaat en was onderweg na die hawe van Tangshan aan die oostelike kus van China.